བཅིངས་འགྲོལ་བྱས་མ་ཐག་ཏུ།རང་རྒྱལ་གྱི་མི་རིགས་གྲངས་ཉུང་གི་སྐད་ཡིག་དང་རྒྱའི་སྐད་ཡིག་རྩ་བར་བྱས་པའི་མི་རིགས་སློབ་གསོ་ཡིས་མི་རིགས་ས་ཁུལ་གྱི་དཔལ་ཡོན་གཉིས་འཛུགས་སྐྲུན་ལ་བྱས་རྗེས་ཆེན་པོ་བཞག་མྱོང་བ་རེད།ཡིན་ནའང་།དུས་རབས་ཕྱེད་ཙམ་ཕྱིན་པའི་དེ་རིང་།རྣམ་པ་དེར་ད་དུང་ཡང་འགྱུར་བ་ཆེན་པོ་ཞིག་བྱུང་མེད་ལ།རྣམ་པ་འདི་ད་ལྟའི་སྤྱི་ཚོགས་ཡར་རྒྱས་ཀྱི་དགོས་མཁོ་དང་འཚམ་གྱི་མི་འདུགའཕེལ་རྒྱས་གསར་པ་དང་སྤྱི་ཚོགས་གསར་པ་ཡིས་མི་རིགས་སློབ་གསོ་དང་སྐད་གཉིས་སློབ་གསོར་རེ་བ་གསར་པ་བཏོན་ཡོད་པ་རེད།སྤྱི་ཚོགས་འཕེལ་རྒྱས་ཇེ་མགྱོགས་ཇེ་མགྱོགས་དང་སྤྱི་ཚོགས་ལས་ཀ་ཁག་བགོས་ཇེ་ཞིབ་ཇེ་ཞིབ་རེད།ལས་རིགས་སོ་སོའི་ཆེད་ལས་ཅན་གྱི་ཚད་ཀྱང་ཇེ་མཐོ་ཇེ་མཐོར་འགྲོ་གི་ཡོད་པས་འཇོན་ཐང་ཅན་གྱི་ཆེད་ལས་ཀྱི་དགོས་མཁོའང་དེ་བསྟུན་གྱིས་མཐོ་རུ་འགྲོ་གི་ཡོད།ལས་རིགས་མང་པོ་ཞིག་ཏུ་མི་རིགས་སྐད་ཡིག་གཅིག་པུ་ལས་སྐད་གཉིས་ཆེད་ལས་སྦྱངས་མ་མྱོང་མཁན་ཞིག་གིས་ཆེས་རྩ་བའི་ཡིག་སྒྱུར་ཙམ་ཡང་ཡག་པོ་སྒྲུབ་ཐུབ་ཀྱི་མེད།ད་ལྟའི་གསར་འགྱུར་བརྒྱུད་སྒྲོག་གི་ལས་ཀ་གཉེར་མཁན་ཚང་མ་བོད་སྐད་ཡིག་རྩོམ་རིག་ཆེད་ལས་ཀྱིས་གསོ་སྐྱོང་བྱས་པ་རེད།བྱས་ཙང་གསར་འགྱུར་ལས་ཀར་དངོས་སུ་མཁོ་བའི་ཆེད་ལས་ཤེས་བྱ་ཧ་ལམ་སྦྱངས་མྱོང་ཡོད་པ་མ་རེད།ཡང་གསར་འགྱུར་བརྒྱུད་སྒྲོག་གི་ཆེད་ལས་སྦྱངས་མྱོང་མཁན་ཁྲོད་ན་སྐད་གཉིས་ཤེས་པ་དཔེ་ཉུང་ཉུང་རེད་བཞག